Darrèr deth relòtge, ath hons dera pòcha, li trapèren, a paupes, un papèr en quate plecs, que despleguèc Enjolras, en tot liéger aguestes quate linhes, escrites dera man deth prefècte de policia: “Er inspector Javert, tanlèu age complit era sua mission politica, s’assegurarà mejançant ua vigilància especiau de s’ei vertat que quauqui maufactors van vagant pera arriba dreta deth Sena, apròp deth pònt de Jena.” Acabat er escorcolh, lheuèren a Javert, li tengueren es braci per darrèr dera esquia, e l’estaquèren, ath miei dera sala der embaish, en aqueth famós pau qu’auie dat ancianaments eth nòm ara tauèrna.